Til

Kulturministeriet,

e-mail: kum@kum.dk

c.c.: mgl@kum.dk

Taastrup, den 18. august 2017
Sag 10-2017-00480 – Dok. 333517 LM/kft\_dh

Høring over forslag til lov om udlodning af overskud fra lotteri (udlodningsloven) – sagsnr. 17-02271

Danske Handicaporganisationer (DH) takker for muligheden for at kunne afgive høringssvar.

**Godt med ro og stabilitet for foreningslivet**DH vil først og fremmest gerne kvittere for, at der med den politiske stemmeaftale, og det fremsendte lovforslag, skabes ro og stabilitet omkring udlodningsmidlerne for foreningslivet i Danmark. Det har meget stor positiv betydning.

**Unødig bureaukratisk model bør undgås**I lovforslaget er der imidlertid en nyskabelse i § 7 i form af et fordelingsudvalg i forhold til midlerne til de landsdækkende handicaporganisationer. Udvalget skal bestå af en repræsentant for Sjældne diagnoser, en repræsentant fra Socialstyrelsen og en repræsentant fra DH.

DH er overraskede over, at dette udvalg ønskes etableret, da der ikke i den politiske stemmeaftale er fremsat noget ønske om at ændre den nuværende velfungerende model. DH anser det nye forslag, som en unødig omkostningstung og bureaukratisk model, hvor man bryder med armslængdeprincippet og dermed lægger op til mindre selvbestemmelse til handicaporganisationerne. Vi mener, det er langt mere hensigtsmæssigt at fastholde en model, hvor organisationerne selv indgår en aftale om den interne fordeling, der så efterfølgende skal godkendes i ministeriet eller i styrelsen.

I forhold til lovforslagets øvrige elementer henvises til høringssvaret, der er afgivet af DUF på vegne af blandt andet DH.

Vi står naturligvis gerne til rådighed for en uddybning af ovenstående.

Med venlig hilsen

Lars Midtiby
*Direktør*